《檄菖蒲》
宋代·释居简

陶器承昆珉，猎猎散绿丝。饮以一杯水，卒岁长如斯。

露叶矗锋锷，霜根蟠崄巇。昌阳欲论功，十驾不得追。

松柏脚踏土，并驱仍背驰。寒苦我所安，泉石皆闻知。

岂意泉石间，得此偿心期。澡濯冀怀新，疏剪贵适宜。

芳洁日以薄，潜逐炎凉移。谓我水太清，汝便清涟漪。

抑我水太浑，古井非污池。孤根要特立，晚节须坚持。

贞姿或不返，终当怨尤谁。春葩与秋芗，擅美固有时。

西风一摇落，不死将安之。亦足观物化，亦足为箴规。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。